Blauen BL
Blaue (amtlich: Blauen) isch e politischi Gmeind im Bezirk Laufe im Kanton Basel-Landschaft in dr Schwiiz.

Geographii 
Blaue lit uf ere Terrasse am Südhang vom Hügelzug Blaue (837m). Nochbergmeinde si Dittige, Zwinge, Nenzlige, Pfäffige, Ettige und die beide Solodurner Gmeinde Hofstette-Flüeh und Metzerle. S Gmeindigebiet isch 713 Hektare gross, drvo si 34 % Landwirtschaftsflechi, 60 % Wald und 6 % Siidlige.

Wappe 
E goldigs Schild mit eme schwarze Querbalke und drüber e schwarze, fünfzackige Stärn isch s Wappe vo de Herre vo Rothbärg. Dr Stärn het me spöter drzuedo.

Gschicht 
Scho zur Römerzit het s e Stross ge, wo s Birsdal über e Blattebass in dr Nöchi vom hütige Dorf mit Basel verbunde het. S Dorf isch as Blakwan zum erste Mol im Johr 1147 erwähnt worde. 1408 si d Herre vo Rotberg und Ramstei Bsitzer vom Ort gsi. 1462 isch Blaue as Deil vo dr Vogtei Zwinge under d Herrschaft vom Basler Fürstbischof gfalle. 1490 isch Blaue in s Burgrächt mit Solodurn und 1525 ins Burgrächt mit dr Stadt Basel cho. 1792-93 isch Blaue Deil vo dr Raurakische Republik gsi, vo 1793 aa hai s d Franzose bsetzet und 1815 isch s dur en Entscheid vom Wiener Kongräss eidgenössisch und em Kanton Bärn zuegschlage worde. 1994 het Blaue as eini vo 13 Gmeinde im Laufedal vom Kanton Bärn zum Kanton Basel-Landschaft gwächslet.

Bevölkerig 
59 % vo dr Bevölkerig si römisch-katholisch und 18% reformiert. Dr Usländeraadeil bedräit 6,0 %.

Bevölkerigsentwicklig:
 1771: 201 Iiwohner
 1850: 337 Iiwohner
 1900: 292 Iiwohner
 1950: 394 Iiwohner
 2000: 660 Iiwohner
 2010: 692 Iiwohner

Wirtschaft 
D Gmeind bietet verschiidnigi örtligi Dienstleistige und e baar lokali Undernähme.

Verchehr 
D Gmeind isch über e Bostautilinie mit dr Ussewält verbunde. Mit dere chunnt mä zur Interregio-/S-Bahn-Haltstell Laufe oder zur die S-Bahn-Station Zwinge an dr Juralinie.

Sehenswürdigkeite 

 Dr Dorfchärn
 D Pfarrchille St. Martin us em Johr 1745
 D St.-Wendelins-Kapälle im Hofguet Chliiblaue us em Johr 1666 (Am 20. Oktober isch dr Namensdag vom heilige Wendelin. Isch s e Sunndig, so findet denn e Buurewallfahrt mit Gottesdienst statt. Fallt dr 20. Oktober nit uf e Sunndig, findet s Fest am Sunnig druf statt).
 S Naturschutzgebiet Blaueweid

Weblingg 

 Offizielle Website vo dr Gmeind Blaue

Fuessnote 

Ort (Kanton Basel-Landschaft)
Laufe (Bezirk)